# ŠTÚDIO 12 prvýkrát ožije poetickým svetom alternatívneho a bábkového divadla

Pri príležitosti Svetového dňa divadla 27. marca 2018 slávnostne otvoríme v Štúdiu 12 novú programovú líniu venovanú alternatívnemu a bábkovému divadlu.

Dramaturgia Štúdia 12 postupne smeruje k formovaniu experimentálneho laboratória pre súčasnú drámu a netradičné inscenačné postupy, preto sme sa rozhodli vytvoriť priestor pre spoluprácu, ktorá opäť prinesie nový prístup k divadelnej tvorbe. Keďže chceme ostať otvorení mladým tvorcom, budeme túto programovú líniu realizovať v spolupráci s Katedrou bábkarskej tvorby Divadelnej fakulty Vysokej školy múzických umení v Bratislave.

V utorok 27. marca 2018 sa môžete tešiť hneď na dve predstavenia aj so sprievodným programom.

Začneme o 10.00 hod. inscenáciou *Gerda*, ktorá vznikla na motívy rozprávky Hansa Christiana Andresena a ktorá nám ukáže, že fantáziu a vnímavosť mladšieho diváka rozhodne netreba podceňovať. Uvidíme komorný príbeh dievčatka, ktoré si myslí, že u snehovej kráľovnej je to najlepšie miesto na svete, ale to len preto, že má čriepok v srdci.

O 18.00 hod. prinesie sofistikovaný humor a absurdnú atmosféru inscenácia *Nonsens*, ktorá v sebe spája štyri novely Roalda Dahla, škandinávsky chlad, vnútornú samotu, eleganciu a tajomstvá vytvárania ilúzie formy, za ktorú sa všetci radi skrývame v túžbe byť lepšími.

Pre návštevníkov predstavení pripravíme v rámci sprievodného programu aj diskusiu s tvorcami.

Tešíme sa na Vás!

**Veronika Stepanovičová**

**Štúdio 12/dramaturgia**

Divadelný ústav/Theatre institute

Jakubovo námestie 12

813 57 Bratislava

+421 2 204 87 600

+421 903 991 933

veronika.stepanovicova@theatre.sk